पेयजल आपूर्ति को सुदृढ़ करने एक्शन प्लान बनाने के निर्देश
प्रतापगढ़ | आनेवाली गर्मी की सीजन में जिले में पेयजल आपूर्ति व्यवस्था सुचारू बनाए रखने के लिए जन स्वास्थ्य अभियांत्रिकी विभाग के अधिकारियों की बैठक मिनी सचिवालय में ली गई। जिला प्रमुख सारिका मीणा, एडीशनल चीफ इंजीनियर ललित करोल की मौजूदगी में हुई बैठक में कलेक्टर नेहा गिरि ने जिले की पेयजल आपूर्ति, परियोजनाओं पर विस्तृत चर्चा कर समीक्षा की और अधिकारियों को आवश्यक निर्देश दिए। कलेक्टर ने अधिकारियों से कहा कि वे पेयजल समस्या की शिकायत पर संवेदनशीलता दिखाते हुए तत्काल निस्तारण करें, फीडबैक के लिए समुचित प्रणाली विकसित करें और यह सुनिश्चित करें कि आमजन को पेयजल के लिए किसी प्रकार की परेशानी नहीं हो। उन्होंने कहा कि जहां वास्तव में जरूरत हो, टैंकर के जरिए वहीं जलापूर्ति की जाए। इस व्यवस्था का दुरुपयोग नहीं हो इसका भी ध्यान रखें। जिला प्रमुख सारिका मीणा ने विभाग की निचले स्तर की मशीनरी को एक्टिवेट रखें और पेयजल स्रोतों की खराबी को ठीक करने में तत्परता बरती जाए। एडिशनल चीफ इंजीनियर ललित करोल ने बताया कि गर्मी के दौरान समुचित प्रबंधन के लिए सभी अधिकारियों को निर्देशित किया गया है। अधीक्षण अभियंता एचडी पठान ने जिले की पेयजल व्यवस्था को लेकर जानकारी दी। सीईओ वीसी गर्ग ने कहा कि सभी पंचायत समिति एक-एक गांव को गोद लेकर उनमें पेयजल स्रोतों को सौर ऊर्जा से जोड़ने, पेयजल आपूर्ति व्यवस्था सुदृढ़ करने का काम कर सकती हैं। छोटीसादड़ी प्रधान महावीर सिंह ने अपने क्षेत्र की पेयजल आवश्यकताओं से अवगत कराया।
इस दौरान उप वन संरक्षक एस.आर. जाट, अधीक्षण अभियंता (प्रोजेक्ट) संजीव अग्रवाल सहित जिले के अधिशासी अभियंता, सहायक अभियंता मौजूद थे।
hin_Deva hin_Deva awa_Deva